Ettepanek: EUROOPA PARLAMENDI JA NÕUKOGU DIREKTIIV millega muudetakse direktiivi 92/65/EMÜ seoses loomatervishoiunõuetega Euroopa Liidu siseseks kauplemiseks koerte, kasside ja valgetuhkrutega ning nende Euroopa Liitu importimiseks /* COM/2012/090 final - 2012/0040 (COD) */





SELETUSKIRI Käesoleva ettepaneku eesmärk on muuta nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse[1]. Direktiivis 92/65/EMÜ on muu hulgas sätestatud koerte, kasside ja valgetuhkrutega kauplemise ning nende Euroopa Liitu importimise suhtes kohaldatavad loomatervishoiunõuded. Need nõuded osutavad asjakohastele loomatervishoiunõuetele, mis on sätestatud Euroopa Parlamendi ja nõukogu 26. mai 2003. aasta määrusega (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ[2]. Kuna määrus (EÜ) nr 998/2003 tunnistati kehtetuks Euroopa Parlamendi ja nõukogu määrusega (EL) nr xxx/2012 (lemmikloomade mittekaubandusliku liikumise kohta)[3], on vaja muuta direktiivi 92/65/EMÜ, et kustutada määrusele (EÜ) nr 998/2003 osutavad viited ja asendada need määrusele (EL) nr xxx/2012 osutavate viidetega. Direktiivi 92/65/EMÜ tuleks muuta ka seepärast, et võtta arvesse nõukogu 22. detsembri 2004. aasta määrust (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97,[4] ja mida kohaldatakse koerte, kasside ja valgetuhkrute transportimise suhtes Euroopa Liidu piires. Lisaks sellele on direktiivi 92/65/EMÜ rakendamisel saadud kogemused näidanud, et turukorraldajatel on raskusi kõnealuses direktiivis kehtestatud nõuete täitmisega, eelkõige nõudega, et loomadele tuleb 24 tundi enne lähetamist teha kliiniline läbivaatus. Maailma Loomatervise Organisatsiooni soovitustes koerte ja kasside importimise kohta on ette nähtud, et loomadele tuleb teha kliiniline läbivaatus 48 tundi enne lähetamist. Seega oleks asjakohane pikendada direktiivis 92/65/EMÜ ette nähtud tähtaega 48 tunnile ja direktiivi vastavalt muuta. Ettepanek ei mõjuta Euroopa Liidu eelarvet. Käesolev ettepanek ja ettepanek määruse (EÜ) nr 998/2003 kehtetuks tunnistamiseks ja asendamiseks esitatakse koos, et nad ühel ajal vastu võtta. 2012/0040 (COD) Ettepanek: EUROOPA PARLAMENDI JA NÕUKOGU DIREKTIIV millega muudetakse direktiivi 92/65/EMÜ seoses loomatervishoiunõuetega Euroopa Liidu siseseks kauplemiseks koerte, kasside ja valgetuhkrutega ning nende Euroopa Liitu importimiseks (EMPs kohaldatav tekst) EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2, võttes arvesse Euroopa Komisjoni ettepanekut, olles edastanud õigusakti eelnõu riikide parlamentidele, võttes arvesse Euroopa Majandus- ja Sotsiaalkomitee arvamust[5], toimides seadusandliku tavamenetluse kohaselt ning arvestades järgmist: (1) Koerte, kasside ja valgetuhkrutega kauplemise ning nende Euroopa Liitu importimise suhtes kohaldatavad loomatervishoiunõuded on sätestatud nõukogu 13. juuli 1992. aasta direktiivis 92/65/EÜ, milles sätestatakse loomatervishoiu nõuded ühendusesiseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A(I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse[6]. (2) Need nõuded osutavad asjakohastele loomatervishoiunõuetele, mida kohaldatakse koerte, kasside ja valgetuhkrute mittekaubandusliku liikumise suhtes ühest liikmesriigist teise või Euroopa Parlamendi ja nõukogu 26. mai 2003. aasta määruses (EÜ) nr 998/2003 (mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ)[7] osutatud kolmandast riigist või territooriumilt ELi liikmesriiki. (3) Kuna määrus (EÜ) nr 998/2003 tunnistati Euroopa Parlamendi ja nõukogu määrusega (EL) nr xxx/2012 (lemmikloomade mittekaubandusliku liikumise kohta)[8] kehtetuks, on vaja muuta direktiivi 92/65/EMÜ, et kustutada määrusele (EÜ) nr 998/2003 osutavad viited ja asendada need määrusele (EL) nr xxx/2012 osutavate viidetega. (4) Nõukogu 22. detsembri 2004. aasta määrust (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97,[9] kohaldatakse muu hulgas koete, kasside ja valgetuhkrute transportimise suhtes Euroopa Liidu piires. Seega tuleks viide sellele määrusele lisada nende loomade kaubanduse suhtes kohaldatavaid loomatervishoiueeskirju kehtestava direktiivi 92/65/EMÜ artiklisse 10. (5) Lisaks sellele on direktiivi 92/65/EMÜ rakendamisel saadud kogemused näidanud, et kliinilise läbivaatuse tegemine 24 tunni jooksul enne lähetamist, on enamikel juhtudel ebapraktiline. Seega oleks asjakohane pikendada direktiivis 92/65/EMÜ ette nähtud tähtaega 48 tunnile, nagu seda on soovitanud Maailma Loomatervise Organisatsioon. (6) Komisjon leiab, et käesoleval juhul ei ole vaja, et liikmesriigid esitaksid komisjonile selgitavad dokumendid käesoleva direktiivi sätete ja nende siseriiklikku õigusesse ülevõtvate dokumentide vastavate osade vaheliste seoste kohta. Käesoleva direktiiviga nähakse ette vaid väikeste muudatuste tegemine direktiivis 92/65/EMÜ. Seega saab komisjon direktiivi sätete siseriiklikku õigusesse ülevõtmise kontrollimiseks vajaliku teabe ka ilma, et selleks ülesandeks eraldataks märkimisväärseid vahendeid. Liikmesriigid edastavad igal juhul komisjonile ülevõetud õigusnormide teksti. (7) Direktiivi 92/65/EMÜ tuleks seetõttu vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Muudatused Direktiivi 92/65/EMÜ muudetakse järgmiselt: (1) Artiklit 10 muudetakse järgmiselt: a) lõige 2 asendatakse järgmisega: „2. Koerte, kasside ja valgetuhkrutega kauplemisel peavad loomad vastama järgmistele tingimustele: a) määruse (EL) nr xxx/2012* artiklis 5 sätestatud tingimused; b) läbima 48 tunni jooksul enne lähetamist kliinilise läbivaatuse, mille teostab pädeva asutuse volitatud veterinaararst; c) nendega peab sihtkohta transportimisel kaasas olema veterinaarsertifikaat, i) mis vastab E lisa 1. osas esitatud näidisele; ii) millele on alla kirjutanud ametlik veterinaararst, kes kinnitab, et pädeva asutuse volitatud veterinaararst on määruse (EÜ) nr xxx/2012 artikli 22 lõikega 1 ette nähtud identifitseerimisdokumendi vormi vastavas osas märkinud, et vastavalt punktile b tehtud kliinilisel läbivaatusel oli loom hea tervise juures ja suuteline taluma sihtkohta viimist vastavalt määrusele (EÜ) nr 1/2005**.” ___________________ * ELT […], […], lk […]. ** ELT L 3, 5.1.2005, lk 1. b) lõige 3 jäetakse välja. (2) Artikli 16 teine ja kolmas lõik asendatakse järgmisega: „Kasside, koerte ja valgetuhkrute puhul peavad imporditingimused olema vähemalt samaväärsed määruse (EL) nr xxx/2012 III peatükis sätestatud tingimustega. Lisaks teises lõigus nimetatud tingimustele peab koerte, kasside ja valgetuhkrutega sihtkohta transportimisel kaasas olema veterinaarsertifikaat, mille on täitnud ja allkirjastanud ametlik veterinaararst, kes kinnitab, et pädeva asutuse volitatud veterinaararst tegi loomale kliinilise läbivaatuse 48 tunni jooksul enne lähetamist, ja leidis, et loom on hea tervise juures ja suuteline taluma sihtkohta viimist.” Artikkel 2 Ülevõtmine 1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt [**]. Nad edastavad nimetatud normide teksti viivitamata komisjonile. Liikmesriigid kohaldavad neid õigusnorme alates […]. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas vastu võetud põhiliste õigusnormide teksti. Artikkel 3 Jõustumine ja kohaldatavus Käesolev direktiiv jõustub kahekümnendal päeval pärast selle avaldamist Euroopa Liidu Teatajas. Artikkel 4 Adressaadid Käesolev direktiiv on adresseeritud liikmesriikidele. Brüssel, Euroopa Parlamendi nimel Nõukogu nimel president eesistuja [1] EÜT L 268, 14.9.1992, lk 54. [2] ELT L 146, 13.6.2003, lk 1. [3] ELT […], […], lk […]. [4] ELT L 3, 5.1.2005, lk 1. [5] ELT C […], […], lk […]. [6] EÜT L 268, 14.9.1992, lk 52. [7] ELT L 146, 13.6.2003, lk 1. [8] ELT […], […], lk […]. [9] ELT L 3, 5.1.2005, lk 1.